text: Frygter dement har sovet udendørs
  11 januar 2010 kl. 14.05
  Syd- og Sønderjyllands Politi frygter, at den 61-årige Hans Frydendal Olesen fra Ølgod, der er dement, har overnattet udendørs. Derfor beder politiet om hjælp til at finde den demente mand.
  Den 61-årige er sidst set søndag formiddag kl. 10.30, hvor han var i sin lejlighed i Vestergade i Ølgod. 
  Politiet opfordrer borgere i Ølgod og omegn til at se efter den efterlyste mand på steder, hvor han kan have søgt ly for kulten. F.eks. i udhuse, haveskure, garager og lignende.
  Før nytår blev en anden dement mand, Kaj Nielsen fra Enggården i Bylderup-Bov,  fundet død i et drivhus kun 80 meter fra sit hjem. 
  Hans Frydendal Olesen går dårligt og ser lidt usoigneret ud. Han er 175 cm, har gråt, langt hår, og han er langskægget. Et kendetegn er også, at han kun har to tænder i undermunden. 
  Han var formentlig iført cowboybukser, blå skjorte, grøn striktrøje, en mørk frakke, kasket og træsko, da han forlod sin lejlighed.
  Oplysninger om den forsvundne til nærmeste politi på telefon 1-1-4.
  